เก็งกำไร PS ยอดขายหนุนรายได้ปีนี้นิวไฮ เป้าสูงสุด 38.40 บ.
โบรกแนะซื้อ PS ราคาสูงสุดที่ 38.40 บ. หลังจากยอดจองไตรมาสแรกเพิ่มขึ้นราว 56% จากปีก่อน คาดว่ายอดจองทั้งปีอยู่ที่ 4.7 หมื่นล้านบาทเพิ่มขึ้น 20 จากปีก่อน
9 เม.ย. 2558

ผู้สื่อข่าวรายงานว่า ราคาหุ้นบริษัท พฤกษา เรียลเอสเตท จำกัด (มหาชน) หรือ PS ณ เวลา 15:32 อยู่ที่ 30.00 บาท ลบ 0.25 หรือ 0.83% สูงสุดที่ 30.50 บาท ต่ำสุดที่ 30.00 บาท มูลค่าซื้อขายที่ 26.88 ล้านบาท ขณะที่ดัชนีตลาดหุ้นไทยโดยรวมลบ 0.28%
 
 
บล.ฟิลลิป (ประเทศไทย) ระบุในบทวิเคราะห์ (9 เม.ย.) ปรับคำแนะนำจากถือเป็น “ซื้อ” โดยให้ราคาพื้นฐานที่ 34.00 บาท สำหรับ PS เนื่องจากยอดจองและแนวโน้มกำไรที่ไปได้ดี
โดยยอดจองของไตรมาส 1/58 เพิ่มขึ้น 56% จากปีก่อน ขณะที่บริษัทตั้งยอดจองของปีนี้อยู่ที่ 4.7 หมื่นล้านบาท คาดกำไรปี 58 เติบโต 14% เป็น 7.6 พันล้านบาท และราคาหุ้นเริ่มมี Upside ในเชิง Valuation แค่ 9 เท่า P/E-2558 เทียบกับ Growth 14%
 
บล.เมย์แบงก์ กิมเอ็ง (ประเทศไทย) ระบุในบทวิเคราะห์ (8 เม.ย.) แนะนำ “ซื้อ” หุ้น PS ราคาเป้าหมายที่ 38.40 บาทจากการประเมินราคาหุ้นบนสมมติฐานของ PER ที่ 11.5 เท่า โดยยอดจองของไตรมาส 1/58 อยู่ที่ 12,761 ล้านบาทเพิ่มขึ้น 56% จากปีก่อน และ เพิ่มขึ้น 64% จากไตรมาสก่อน
ขณะที่ยอดจองของไตรมาส 1/58 คิดเป็น 27% ของเป้าในปีนี้ที่ตั้งไว้ที่ 47,000 ล้านบาทเพิ่มขึ้น 20% ของปีก่อน ซึ่งทำได้ดีกว่าคาดที่ประมาณไว้ 25% ของเป้า และหากช่วงที่เหลือสามารถเปิดโครงการและทำยอดจองได้ตามแผน คาด PS จะสามารถทำ Presales ปีนี้ได้ตามเป้า
คาดแนวโน้มผลประกอบการของ PS ในไตรมาส 1/58 จะอ่อนตัวจากไตรมาสก่อน เนื่องจากค่าใช้จ่ายการตลาดและส่งเสริมการขาย SG&amp;A ที่สูงขึ้นจากกการเปิดโครงการคอนโดมิเนียมใหม่ รวมทั้งอัตราการทำกำไรขั้นต้นที่คาดว่าจะอ่อนตัวลงจากจากระดับเฉลี่ยของปี 57 ที่ 36% จากการแข่งขันที่สูงขึ้นและราคาขายที่อ่อนตัวลง
อย่างไรก็ตาม ยังคงประมาณการของปีนี้ที่คาดว่ารายได้จะเท่ากับ 46,365 ล้านบาทเพิ่มขึ้น 8.4% จากปีก่อน โดยมี Secured Revenue ที่สูงถึง 49% และเนื่องจาก PS มีการก่อสร้างและส่งมอบที่เร็วที่สุดในอุตสาหกรรมดังนั้นคาดว่าสามารถเติมเต็ม Backlog ระหว่างปีได้ และคาดกำไรสุทธิที่ 7,384 ล้านบาทเพิ่มขึ้น 11% จากปีก่อน สะท้อนจุดสูงสุดของบริษัท